CELEX: 32016D2241
Language: lv
Date: 2016-12-09 00:00:00
Title: Komisijas Īstenošanas lēmums (ES) 2016/2241 (2016. gada 9. decembris), ar ko paredz pagaidu tirdzniecību ar konkrētu Beta vulgaris L. sugas šķirņu sēklām, kuras neatbilst Padomes Direktīvas 2002/54/EK prasībām (izziņots ar dokumenta numuru C(2016) 8105) (Dokuments attiecas uz EEZ )

13.12.2016   
            
            
               LV
            
            
               Eiropas Savienības Oficiālais Vēstnesis
            
            
               L 337/20
            
         KOMISIJAS ĪSTENOŠANAS LĒMUMS (ES) 2016/2241
   (2016. gada 9. decembris),
   ar ko paredz pagaidu tirdzniecību ar konkrētu Beta vulgaris L. sugas šķirņu sēklām, kuras neatbilst Padomes Direktīvas 2002/54/EK prasībām
   
      
         (izziņots ar dokumenta numuru C(2016) 8105)
      
   
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2002. gada 13. jūnija Direktīvu 2002/54/EK par biešu sēklu tirdzniecību (1) un jo īpaši tās 24. panta 1. punktu,
   tā kā:
   
               (1)
            
            
               Sauso ražas novākšanas apstākļu dēļ Dānijā ir nepietiekams daudzums tādu pieejamo Beta vulgaris L. sugas šķirņu bāzes sēklu, kas atbilst Direktīvas 2002/54/EK I pielikuma B daļas 3. punkta b) apakšpunkta nosacījumiem par viendīgstu sēklu inertās vielas maksimālo svaru, un tādējādi tas neatbilst šīs dalībvalsts vajadzībām.
            
         
               (2)
            
            
               Pieprasījumu pēc šādām sēklām nevarēs apmierināt arī ar tādām sēklām no pārējām dalībvalstīm vai trešām valstīm, kuras atbilst visām Direktīvā 2002/54/EK noteiktajām prasībām.
            
         
               (3)
            
            
               Tādēļ Dānijai būtu jāatļauj tirgot šo šķirņu sēklas ar mazāk stingrām prasībām.
            
         
               (4)
            
            
               Turklāt neatkarīgi no tā, vai sēklas ievāktas dalībvalstī vai trešā valstī, uz ko attiecas Padomes Lēmums 2003/17/EK (2), būtu jāatļauj citām dalībvalstīm, kuras Dānijai var piegādāt minēto šķirņu sēklas, atļaut šādu sēklu tirdzniecību, lai tādā veidā nodrošinātu netraucētu iekšējā tirgus darbību.
            
         
               (5)
            
            
               Tā kā ar šo lēmumu tiek ieviesta atkāpe no Savienības noteikumu standartiem, ir lietderīgi ierobežot tādu sēklu, kas atbilst mazāk stingrām prasībām, daudzumu līdz minimumam, kas nepieciešams, lai apmierinātu Dānijas vajadzības. Lai nodrošinātu, ka kopējais sēklu daudzums, kuru saskaņā ar šo lēmumu ir atļauts laist tirgū, nepārsniedz šajā lēmumā noteikto maksimālo daudzumu, ir lietderīgi, ka Dānija darbojas kā koordinētāja, jo tā ir iesniegusi attiecīgu lūgumu pieņemt šo lēmumu un šīs šķirnes sēklu tirdzniecība galvenokārt saistīta ar Dāniju.
            
         
               (6)
            
            
               Nodrošinot atkāpi no Savienības noteikumu standartiem, tādu sēklu, kas atbilst mazāk stingrām prasībām, tirdzniecības atļaujai būtu jābūt pagaidu – līdz 2017. gada 31. decembrim –, jo šis laiks ir nepieciešams minēto sēklu ražošanai un situācijas pārskatīšanai saistībā ar attiecīgajām šķirnēm.
            
         
               (7)
            
            
               Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   Savienībā tiek atļauts tirgot Beta vulgaris L. (biete) “bāzes sēklu” kategorijas sēklas, kas pieder pie 'Enermax', 'Feldherr' un 'Creta' šķirnēm un kas neatbilst Direktīvas 2002/54/EK I pielikuma B daļas 3. punkta b) apakšpunkta dd) punkta nosacījumiem attiecībā uz inerto vielu, kopējā daudzumā, kas nepārsniedz 61 kg, un laikposmā, kas beidzas 2017. gada 31. decembrī, ja vien inertās vielas maksimālais masas % nepārsniedz 2,2.
   2. pants
   Jebkurš sēklu piegādātājs, kas vēlas laist tirgū 1. pantā minētās sēklas, iesniedz atļaujas pieteikumu dalībvalstij, kurā tas veic uzņēmējdarbību. Pieteikumā norāda, cik lielu sēklu daudzumu piegādātājs grib laist tirgū.
   Attiecīgā dalībvalsts atļauj piegādātājam laist tirgū šīs sēklas, ja vien:
   
               a)
            
            
               nav pietiekamu pierādījumu, lai apstrīdētu piegādātāja spējas laist tirgū to sēklu daudzumu, ko viņš norādījis atļaujas pieteikumā; vai
            
         
               b)
            
            
               piešķirot atļauju, netiks pārsniegts kopējais maksimālais sēklu daudzums, kas minēts 1. pantā.
            
         3. pants
   Dalībvalstis cita citai administratīvi palīdz piemērot šo lēmumu.
   Dānija, darbojoties kā koordinētāja dalībvalsts, nodrošina, ka kopējais sēklu daudzums, ko dalībvalstīm atļauts tirgot Savienībā atbilstīgi šim lēmumam, nepārsniedz 1. pantā minēto kopējo maksimālo sēklu daudzumu.
   Jebkura dalībvalsts, kas saņem pieteikumu saskaņā ar 2. pantu, nekavējoties paziņo koordinētājai dalībvalstij par pieteikumā norādīto apjomu. Koordinētāja dalībvalsts nekavējoties informē minēto dalībvalsti par to, vai, piešķirot atļauju, netiks pārsniegts kopējais maksimālais daudzums.
   4. pants
   Dalībvalstis nekavējoties informē Komisiju un pārējās dalībvalstis par daudzumiem, par kuriem tās ir piešķīrušas tirdzniecības atļaujas saskaņā ar šo lēmumu.
   5. pants
   Šis lēmums ir adresēts dalībvalstīm.
   
      Briselē, 2016. gada 9. decembrī
      
         
            Komisijas vārdā –
         
         
            Komisijas loceklis
         
         Vytenis ANDRIUKAITIS
      
   
   
      (1)  OV L 193, 20.7.2002., 12. lpp.
   
   
      (2)  Padomes 2002. gada 16. decembra Lēmums 2003/17/EK par tādu lauka apskašu atbilstību, ko veic attiecībā uz sēklu ražošanai paredzētiem augiem trešās valstīs un par trešās valstīs ražotu sēklu līdzvērtīgumu (OV L 8, 14.1.2003., 10. lpp.).